Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas /* KOM/2011/0601 lõplik - 2011/0259 (NLE) */





SELETUSKIRI (1) Nõukogu võttis 2. märtsil 2011 vastu määruse (EL) nr 204/2011, millega kehtestati piiravad meetmed seoses olukorraga Liibüas eesmärgiga jõustada ÜRO Julgeolekunõukogu resolutsioon nr 1970 (2011). (2) ÜRO Julgeolekunõukogu võttis 15. septembril 2011 vastu resolutsiooni nr 2009 (2011), et toetada Liibüa taastumist hiljutisest konfliktist ja alustada ÜRO Julgeolekunõukogu resolutsiooniga nr 1970 ja sellele järgnenud resolutsioonidega kehtestatud teatavate sanktsioonide tühistamist. ÜRO Julgeolekunõukogu resolutsiooniga nr 2009 tehakse uued erandid relvaembargost, kõrvaldatakse piirangud seoses Liibüa korraldatavate lendudega ning nähakse majandustegevuse elavdamise eesmärgil ette ÜRO Julgeolekunõukogu resolutsiooni nr 1970 alusel külmutatud teatavate rahaliste vahendite läbipaistev ja vastutustundlik vabastamine. Nõukogu valmistab ÜRO Julgeolekunõukogu resolutsiooni nr 2009 rakendamiseks ette ühise välis- ja julgeolekupoliitika (ÜVJP) valdkonna otsust. (3) Mõned kõnealustest meetmetest kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eelkõige tagamaks, et majandustegevuses osalejad kõikides liikmesriikides kohaldaksid nimetatud meetmeid ühetaoliselt. 2011/0259 (NLE) Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu [kuupäev] otsust 2011/…/ÜVJP, millega muudetakse nõukogu otsust 2011/137/ÜVJP piiravate meetmete kohta seoses olukorraga Liibüas[1], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu võttis 2. märtsil 2011 vastu määruse (EL) nr 204/2011 piiravate meetmete kohta seoses olukorraga Liibüas[2]. (2) Vastavalt ÜRO Julgeolekunõukogu resolutsioonile nr 2009 (2011) nähakse otsusega 2011/[…]/ÜVJP Liibüa majanduse elavdamise eesmärgil eelkõige ette uued erandid relvaembargost, kohandused seoses Liibüa teatavate üksuste varade külmutamisega ja Liibüa korraldatavate teatavate lendude taastamine. (3) Mõned kõnealustest meetmetest kuuluvad Euroopa Liidu toimimise lepingu reguleerimisalasse ja seepärast on nende rakendamiseks vaja ELi tasandi õigusakti, eriti tagamaks, et majandustegevuses osalejad kõikides liikmesriikides kohaldaksid nimetatud meetmeid ühetaoliselt. (4) Käesolevas määruses sätestatud meetmete tõhususe tagamiseks peab määrus jõustuma viivitamata, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 204/2011 muudetakse järgmiselt: (1) Artiklisse 3 lisatakse järgmine lõige: „6. Erandina lõikest 1 võivad IV lisas loetletud veebisaitidel nimetatud liikmesriikide pädevad asutused lubada anda isikutele, üksustele või asutustele Liibüas tehnilist abi, rahalisi vahendeid või finantsabi, mis on seotud sõjaliste kaupade ühises nimekirjas loetletud kaupade ja tehnoloogiaga või varustusega, mida võidakse kasutada siserepressioonideks, eesmärgiga abistada Liibüa ametiasutusi julgeoleku või desarmeerimise tagamisel, eeldusel et asjaomane liikmesriik on teatanud loa andmise kavatsusest eelnevalt sanktsioonide komiteele ning sanktsioonide komitee ei ole viie tööpäeva jooksul pärast teate saamist vastuväiteid esitanud.” (2) Artikkel 4a jäetakse välja. (3) Artiklisse 5 lisatakse järgmine lõige: „4. Kõik rahalised vahendid ja majandusressursid, mida […/…/2011] omab või kontrollib: (a) Liibüa Keskpank (Central Bank of Libya); (b) Liibüa Araabia Välispank (Libyan Arab Foreign Bank); (c) Liibüa Investeerimisamet (Libyan Investment Authority) ja (d) Liibüa Aafrika Investeerimisportfell (Libyan Africa Investment Portfolio) ning mis asuvad […/…/2011] väljaspool Liibüat, on endiselt külmutatud.” (4) Lisatakse artikkel 8b: „Artikkel 8b 1. Erandina artikli 5 lõikest 4 võivad IV lisas loetletud veebisaitidel nimetatud liikmesriikide pädevad asutused anda loa teatavate külmutatud rahaliste vahendite või majandusressursside vabastamiseks, eeldusel et: (a) rahalisi vahendeid või majandusressursse kasutatakse ühel või mitmel järgmisel eesmärgil: i) humanitaarabi andmine; ii) kütuse, elektri ja veega varustamine ainult tsiviilkasutuse eesmärgil; iii) süsivesinike tootmise ja müügi taaskäivitamine Liibüas; iv) tsiviilvalitsuse institutsioonide ja tsiviilinfrastruktuuri rajamine, käitamine või tugevdamine või v) pangandussektori tegevuse taaskäivitamise hõlbustamine, sealhulgas Liibüaga toimuva rahvusvahelise kaubanduse toetamine või soodustamine; (b) asjaomane liikmesriik on teatanud sanktsioonide komiteele oma kavatsusest võimaldada rahalistele vahenditele või majandusressurssidele juurdepääs ning sanktsioonide komitee ei ole esitanud viie tööpäeva jooksul pärast teate saamist vastuväiteid; (c) asjaomane liikmesriik on teatanud sanktsioonide komiteele, et neid rahalisi vahendeid või majandusressursse ei tehta kättesaadavaks II ja III lisas loetletud isikutele, üksustele või asutustele ega kasutata nende kasuks; (d) asjaomane liikmesriik on eelnevalt konsulteerinud Liibüa ametiasutustega selliste rahaliste vahendite või majandusressursside kasutamise üle ning (e) asjaomane liikmesriik on käesoleva lõike kohaselt esitatud teate saatnud ka Liibüa ametiasutustele ning Liibüa ametiasutused ei ole viie tööpäeva jooksul enne selliste rahaliste vahendite või majandusressursside vabastamist esitanud vastuväiteid. 2. Erandina artikli 5 lõikest 4 ja tingimusel, et makse tehakse vastavalt lepingule või kokkuleppele, mis sõlmiti, või kohustusele, mis tekkis asjaomasele isikule, üksusele või asutusele enne kuupäeva, mil ÜRO Julgeolekunõukogu või sanktsioonide komitee kandis kõnealuse isiku, üksuse või asutuse loetellu, võivad IV lisas loetletud veebisaitidel nimetatud liikmesriikide pädevad asutused anda neile sobivatel tingimustel loa teatavate külmutatud rahaliste vahendite või majandusressursside vabastamiseks, kui on täidetud järgmised tingimused: a) asjaomane pädev asutus on kindlaks teinud, et makse ei ole vastuolus artikli 5 lõikega 2 ning et seda ei tehta artikli 5 lõikes 4 osutatud isikutele, üksustele või asutustele ega nende kasuks; b) asjaomane liikmesriik on teatanud sanktsioonide komiteele loa andmise kavatsusest kümme tööpäeva ette.” Artikkel 2 Määruse (EL) nr 204/2011 II lisa muudetakse vastavalt käesoleva määruse lisale. Artikkel 3 Käesolev määrus jõustub Euroopa Liidu Teatajas avaldamise päeval. Käesolev määrus on tervikuna siduv ja vahetult kohaldatav kõikides liikmesriikides. Brüssel, […] Nõukogu nimel eesistuja […] LISA Määruse (EL) nr 204/2011 II lisas esitatud loetelust jäetakse välja järgmised juriidilised isikud, üksused või asutused: 1. Liibüa Keskpank (Central Bank of Libya) 2. Liibüa Investeerimisamet (Libyan Investment Authority) 3. Liibüa Välispank (Libyan Foreign Bank) 4. Liibüa Aafrika Investeerimisportfell (Libyan Africa Investment Portfolio) [1] ELT L […], […] 2011, lk […]. [2] ELT L 58, 3.3.2011, lk 1.